Увечары 21 ліпеня самалёт з 66-гадовым артыстам на борце прызямліўся ў Нацыянальным аэрапорце. Каларытны пасажыр, натуральна, не змог застацца незаўважаным — легенду французкага кіно рассакрэцілі яшчэ на візавым кантролі. Зрэшты, уязныя дакументы ў нашу краіну яму не спатрэбіліся: Жэрар Дэпардзьё, як вядома, — грамадзянін Расійскай Федэрацыі. Пакуль артыст старанна ўсміхаўся журналістам і дэманстраваў фатографам пашпарт з адзнакай аб уездзе, пасол Беларусі ў Францыі Павел Латушка расказаў пра мэту візіту: “У планах — абмеркаванне здымак у фільме “Нармандыя — Нёман”, над вытворчасцю якога цяпер працуюць кіношнікі з Беларусі, Францыі і Расіі. Акрамя таго, Жэрар Дэпардзьё, які мае аграрны і рэстаранны бізнес, пажадаў асабіста азнаёміцца з сельскай гаспадаркай краіны і нашымі аграгарадкамі, пра якія шмат чуў”.